text: Forum Building - Arquitectura Catalana .Cat
  Rbla. de Prim, 2-4
  Es tracta de l'edifici principal on es va desenvolupar el Fòrum de les Cultures celebrat l'any 2004. Forma part d'una operació de recuperació de terrenys industrials obsolets per crear una zona de nova centralitat destinada a activitats culturals i de lleure. L'edifici adopta una configuració baixa i plana, de tres nivells, per no apartar-se de la cota de la plaça del Fòrum, la gran esplanada prevista per acollir esdeveniments a l'aire lliure. El nivell de l'accés és una prolongació de la plaça sobre la qual se sosté el gran prisma triangular, perforat per nombrosos patis de llum i que actua com a protecció per als participants. Al primer nivell hi ha un auditori amb capacitat per a 3.200 persones, seu central dels debats. El nivell superior és format per una megaestructura triangulada d'acer suportada sobre pilars de formigó, i conté l'àrea de les exposicions. L'edifici adopta una planta de forma triangular com a residu del solar que queda entre la Diagonal, la Rambla de Prim i el cinturó litoral.